钦定古今图书集成/明伦汇编/氏族典/第053卷 > 韦仁寿
## 钦定古今图书集成/明伦汇编/氏族典/第053卷 > 韦仁寿

按《唐书韦仁寿传》，“仁寿，京兆万年人。隋大业末，为蜀
郡司法书佐，断狱平，得罪者皆自以韦君所论，死无
恨。高祖入关，遣使者徇蜀，承制擢仁寿隽州都督府
长史，南宁州纳隶。帝素闻仁寿治理，诏按行慰劳。仁
寿将兵五百人，循西洱河，开地数千里，称诏置七州
十五县，酋豪皆来宾见，即授以牧宰，威令简严，人人”
安悦。将还，酋长遣子弟随贡方物，天子大悦。仁寿请
徙治南宁州，益州刺史窦轨疾其功，訹言“山獠方叛，
未可以远略。”岁馀，卒。